So val ek toe maar in by die skaapkultuur en dink hard aan ’n leë belofte vir 2019. Niks klink volhoubaar nie. Oefening gaan teen my geloof (mens hyg nie in die publiek nie) en ek gaan beslis nie my porsiegroottes in 2019 aanpas nie.
Die eerste stap is blykbaar om ’n mediese fonds te kry. Hulle sê dis wat jy moet doen as jy nie op 30 wil doodgaan nie. Hulle sê ook dis wat jy móét doen as jy op 30 wil doodgaan.
Deesdae word alles telefonies gedoen. Ek verkies eintlik ’n fisiese ontmoeting. Geld dit nie maar vir almal as ons 24 en enkellopend is nie?
Ek word deurgeskakel na verskillende mense. Daar speel musiek in die agtergrond. Dis die tipe slapseks-musiek wat jy in Jet hoor as jy ’n paar tights oorweeg wat jou bene soos opgestopte jong polonies gaan laat lyk na die eerste was.
Hy het omtrent ’n stem vir radio. Ons kan maar net hoop hy het nie ’n gesig vir radio ook nie. Hy noem dat die gesprek opgeneem sal word vir sekuriteitsdoeleindes.
Nietemin antwoord ek: “Dis gekompliseerd. Hy bly ver. Ek en sy hond het ’n uitval gehad. Hy braai met charcoal in plaas van hout. Dis alles baie moeilik vir my.”
(Elke maand, ja… Dinge raak nou ernstig. Ek dink hy wil kinders hê. Ek wonder hoe voel hy oor aanneming.)